Potrivit unui comunicat al IPJ Maramureş transmis vineri, în cabinetul stomatologic din Baia Mare unde lucra tehnicianul dentar nu au fost respectate nici normele igienico-sanitare.

„Din cercetările efectuate de către poliţiştii Serviciul de Investigaţii Criminale din cadrul IPJ Maramureş într-un dosar penal înregistrat la Parchetul de pe lângă Judecătoria Baia Mare, având ca obiect comiterea infracţiunilor de înşelăciune şi exercitarea fără drept a unei profesii, au rezultat indicii pe baza cărora se poate formula presupunerea rezonabilă că la o locaţie din Baia Mare au fost efectuate lucrări stomatologice fără respectarea condiţiilor legale de autorizare pentru persoana care a efectuat aceste lucrări şi fără respectarea normelor igienico-sanitare”, se arată în documentul citat.

Bărbatul a fost audiat, vineri, de poliţişti şi a fost reţinut pentru 24 de ore.

„Este vorba despre un technician dentar care şi-a depăşit atribuţiile postului şi efectua lucrări stomatologice pe care, în mod normal, le efectuează un medic dentist”, au precizat, pentru MEDIAFAX, surse judiciare.

Poliţiştii fac apel la pacienţii care au fost trataţi în acel cabinet stomatologic să se prezinte la medic pentru examinare şi analize medicale şi totodată să sesizeze poliţia, având în vedere împrejurările în care au fost realizate lucrările stomatologice şi riscurile pentru sănătate.